Folketing
2004-11-25

Jeg havde ellers bestemt mig for, at hr. Villy Søvndal havde fået så mange svar efterhånden, at tingene var afklaret. Men det lykkedes alligevel hr. Søvndal med sin ordførertale at få mig til at tage ordet. For hr. Søvndal gør sig skyldig i grov manipulation. Jeg vil sige det på den måde: Det er ikke bare noget, vi tror; det er noget, vi ved. For hr. Villy Søvndal fremførte adskillige påstande, hvor han sagde: Det er ikke noget, vi tror; det er noget, vi ved. Jeg ved godt, hvorfor hr. Villy Søvndal bruger den formulering. Det, hr. Villy Søvndal bare glemmer, er, at på det tidspunkt, hvor Danmarks statsminister brugte de formuleringer, blev de efterfulgt af denne sætning: fordi det har FN fortalt os fra 1998. Derfor skal hr. Villy Søvndal holde op med den grove manipulation, der ligger i det. Så skal hr. Villy Søvndal overveje, om ikke det, at FN har bedt om, at vi fra dansk side, i det hele taget fra alle medlemsnationers side, deltager aktivt i at skabe en sikkerhed i Irak, var mere interessant end indenrigspolitisk fnidder. (Kort bemærkning).